Hydropsychidae

Arctopsychinae
 Diplectroninae
 Hydropsychinae
 Macronematinae
 Smicrideinae

Hydropsychidae er en gruppe (familie)  av insekter som hører til ordenen vårfluer (Trichoptera).  Larvene lever i ferskvann. De voksne lever ikke langt fra vannet de vokser opp i, men kan fly et godt stykke.   
Det er 9 arter i Norge og omtrent 1500 i verden.

 Utseende 
Hydropsychidae er middelsstore, oftest brunlige vårfluer. Antennene er trådformede, gjerne lengre enn kroppen. De mangler punktøyne (ocelli). Palpene har det ytterste leddet mye lengre enn de øvrige til sammen. Forvingene er avlange, ofte nærmest jevnbrede. Beina har to sporer på frambeina, fire på mellom- og bakbeina. Larvene bygger ikke hus. De kan skilles fra alle andre vårfluelarver bortsett fra Hydroptilidae (som vanligvis er mye mindre enn Hydropsychidae) på at ryggsiden er helt dekket med harde (sklerotiserte) plater.

 Levevis 
Hydropsychidae har larver i rennende eller i strandsonen av stillestående vann. Larvene bygger ikke hus, men spinner fangstnett som de fanger mat som flyter med strømmen i. Larven sitter i et skjul innerst i det traktformede fangstnettet, som er festet til en stein. Ulike slekter spinner nett med ulik maskevidde, nettene fanger ulike slags matpartikler, både alger, smådyr og dødt materiale. Denne familien har vært brukt som indikatorer på vannkvalitet, siden larvene er ganske følsomme for forurensninger.

 Utbredelse 
Hydropsychidae forekommer i alle verdensdeler.

 Systematisk inndeling / norske arter 

 Ekte insekter (Ectognatha)
 Vingede insekter (Pterygota)
 Holometabole insekter (Holometabola, «insekter med fullstendig forvandling»)
 Vårfluer (Trichoptera)
 Gruppen Annulipalpia – larvene i denne gruppen lager fangstnett og spinner seg et hus de kan trekke seg tilbake til. 
 Familien Hydropsychidae Curtis, 1835
 Underfamilien Arctopsychinae Martynov, 1924 – noen ganger regnet som ein familie for seg
 Slekten Arctopsyche McLachlan, 1868
 Arctopsyche ladogensis (Kolenati, 1859) – østlig art i Norge
 Underfamilien Diplectroninae Ulmer, 1951
 Underfamilien Hydropsychinae Curtis, 1835
 Slekten Ceratopsyche Ross & Unzicker, 1977
 Ceratopsyche nevae (Kolenati, 1858) – Østlandet og Trøndelag
 Ceratopsyche silfvenii (Ulmer, 1906) – sjelden art, Østlandet og Trøndelag
 Slekten Cheumatopsyche Wallengren, 1891
 Cheumatopsyche lepida (Pictet, 1834) – sjelden art, funnet på Østlandet, i Rogaland og i Finnmark
 Slekten Hydropsyche Pictet, 1834
 Hydropsyche angustipennis (Curtis, 1834) – Sør-Norge og Finnmark
 Hydropsyche contubernalis McLachlan, 1865 – Østlandet
 Hydropsyche pellucidula (Curtis, 1834) – over hele Norge
 Hydropsyche saxonica McLachlan, 1884 – sjelden, bare funnet i Troms, samt i Gjersrudbekken i Norge
 Hydropsyche siltalai Döhler, 1963 – Sør-Norge
 Underfamilien Macronematinae
 Underfamilien Smicrideinae

 Kilder 
 Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.
 Solem, J.O. og Andersen, T. (1996) Trichoptera, Vårfluer. Side 172-180 i: Aagaard, K. og Dolmen, D. (red.): Limnofauna norvegica. Tapir, Trondheim. ISBN 82-519-1214-8

 Eksterne lenker 

 Norsk Entomologisk forening – for deg som vil lære mer om insekter.
 Tree of life - Vårfluer - engelskspråklig. Med fine bilder.
 Bildegalleri over nordamerikanske arter

Kategori:Vårfluer